ועדת הכספים, כנסת 15, פרוטוקול מספר 377, 2002-02-13 11:45

ישראל כץ: אני פותח את הישיבה על מנת לדון בבקשת יושב ראש הכנסת בדבר תיקון טעות בחוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002), התשס"ב-2002.

ישראל כץ: גב' אנה שניידר, בבקשה.

אנה שניידר: על פי סעיף 10א לפקודת סדרי שלטון ומשפט, אם נתגלתה טעות בהצעת חוק והדבר מתגלה לפני פרסומו של החוק, הפרוצדורה היא שיושב-ראש הכנסת מפנה את תשומת לבה של הוועדה, שהכינה את החוק, על הטעות, ואם הוועדה מאשרת שמדובר בפליטת קולמוס, טעות טכנית וכו', ומליאת הכנסת מצביעה על כך, החוק מתפרסם כבר לאחר שתוקנה הטעות.

אנה שניידר: בחוק ההסדרים לשנת 2002, בסעיף 33 הוחלט על הקפאת חוק הדיור הציבורי עד 31 בדצמבר 2004, כשההקפאה היא מ-1 בינואר 2002.

אנה שניידר: בסעיף 35 נאמר: "לא יהא אדם זכאי להטבות על פי חוק הדיור הציבורי בתקופה שמיום 1 בינואר 2002 ועד ליום פרסומו של החוק.

אנה שניידר: " זה מה שצריך להיות כדי לכסות את התקופה מ-1 בינואר עד יום פרסומו של החוק.

אנה שניידר: בטעות כתבנו: מיום ו' בטבת התשס"ב, במקום י"ז בטבת התשס"ב, שזה התאריך העברי המתאים ל-1 בינואר 2002.

אנה שניידר: דבר נוסף, בטעות כתבנו "עד יום תחילתו של חוק זה" במקום "עד יום פרסומו של חוק זה", ואם כתוב "תחילתו" אין לזה משמעות כי זה כאילו מ-1 בינואר עד 1 בינואר.

אנה שניידר: מדובר במפורש בפליטת קולמוס.

אנה שניידר: אני מבקשת שהוועדה תאשר את תיקון הטעות.

ישראל כץ: אנחנו מאשרים את תיקון הטעות ותטפלו בזה בהתאם לפרוצדורה.

ישראל כץ: תודה רבה, ישיבה זו נעולה.